Bou aan iets groter as jyself - 'N GEMEENTE IN AFRIKA VIR DIE HELE WÊRELD
Bou aan iets groter as jyself
Al ooit gewonder waarom jy al vas oortuig was jy is reg, net om uit te vind jy was nie?
Goeie more gemeente en aan elke vriend wat hierdie boodskap lees. Dis my gebed dat jy sal weet dat God jou vashou in Sy liefde. Sy liefde wankel nooit nie. Ons kan dalk wankel en om val, maar Hy val nooit nie. Hy hou die wêreld vas, en jy is deel van daardie wêreld.
Voor jy verder lees, kyk gerus na die volgende afkondigings op die prentjie hieronder:
​Kom ons bid saam aan die begin van hierdie erediens:
"Here, dis ons gebed dat U ons sal seën waar ons nou U Woord sal oopbreek. Praat Here, want ons luister. Ons kom bely dat ons deur U gemaak is, en dat ons U nodig het vir alles wat ons aanpak, glo en leef.
Daar waar jy nou by die huis is kan jy gerus in jou liedboek blaai na lied 176. Dis 'n pragtige lied waarin ons God se almag besing deur uit te roep Hallelujah. Die woorde is ook op die prentjie hieronder. Indien u bekend is met die woorde en melodie is u welkom om dit te sing voordat ons saam gaan lees uit die Woord van die Here.
​Vriende, u kan in die Bybel blaai na Haggai 1. Ons gaan saam lees vanaf vers 1 tot 9. Voor ons dit saam lees eers die tema van hierdie erediens. Die tema is: "Bou aan iets groter as jyself." Die vraag wat agter dit skuil is het te make met waarom ons dink ons altyd reg wanneer ons besluite neem? Waarom is ons altyd oortuig dat ons besluite korrek was.
Dalk kan jy jouself met hierdie gedagte vereenselwig! Miskien het jy al in die verlede besluite geneem gegrond op jou eie intuïsie, op eie navorsing, net om later weer te besef dat dit verkeerd was?
As dit nog nie met jou gebeur het nie, is jy dalk nie 'n mens nie. Ons almal het dit al gedoen. Die teks wat ons vandag saam gaan lees gaan juis hieroor. Dit gaan oor 'n volk wat vas oortuig is hulle doen die regte ding, maar dan deur die profeet oortuig word dat hulle nie besig is met die regte ding nie. Die profeet wil hulle herinner om deel te wees aan iets groter as hulself.
Kom ons lees hier wat gebeur:
Na die volk terugkeer na Jerusalem, fokus hulle konstant op hul eie belange. Tydens die ballingskap het baie van die lede van die volk Juda gebid dat hulle kan terugkeer na hul eie land, dat hulle kan terugkeer na Jerusalem.
Dit het toe gebeur. Na hul terugkeer het hulle begin om hul huise te herbou, maar glad nie die tempel herstel wat ook vernietig was nie. Elkeen wou dus sy eie ding doen. Ons lees nie in die teksverse dat God hulle hiervoor straf nie, maar eerder vermaan. Hulle moet hulle huise herbou, maar moenie daar begin nie. God wil hê hulle moet by die tempel begin.
Ons begin ook maklik by die verkeerde plekke. Ons moet begin by dit wat ons almal met mekaar in gemeen het. Ons moet begin met dit wat die potensiaal het om ons almal by mekaar te bring.
Wanneer ons bereid is om te bou aan dit wat te groot is om alleen te doen, raak ons bewus van hoe ons moontlik ander mense kan help.
In 'n tyd van die Corona Virus, kies om steeds deel te wees van die groot uitdagings wat ons saam kan aanpak, nie dit wat jy alleen net vir jouself kan doen nie.